ming030890/wiki-yue-high-quality huggingface dataset:
土爾扈特

土爾扈特（扈讀戶，粵拼：tou2 ji5 wu6 dak6；托忒蒙文：ᡐᡆᠷᡎᡆᡇᡑ；斯拉夫字：Торгоуд，拉丁化：Torgoud；傳統蒙文：ᠲᠣᠷᠭᠤᠳ，中蒙聯合轉寫：Torgud，內蒙標準口語音標：[tɔrɡʊːd]，外蒙斯拉夫蒙文：Торгууд，拉丁化：Torguud；字面意思係「絲綢」或者「近衛軍」；滿文：ᡨᡠᡵᡤᡡᡨ，穆麟德：Turgūt；普通話拼音：Tǔ'ěrhùtè）係個蒙古遊牧民族，屬漠西蒙古，佢哋認克烈部首領王汗做佢先祖，曾經喺17世紀初西遷去伏爾加河下游，1771年東歸中國，今日佢哋嘅族人分居新疆、俄羅斯伏爾加河下游兩地，喺俄羅斯佢哋叫卡爾梅克人（俄文：Калмыки，拉丁化：Kalmyki）。

族源
蒙古喺13世紀興起之後，就有體系龐雜嘅眾多部族，從北亞到東歐嘅草原大漠都有蒙古部族。明末清初時，咁多個部族按地理位置、大致以外蒙南部分界，分成漠南、漠北、漠西三大部。土爾扈特部就屬漠西蒙古，同準噶爾、和碩特、杜爾伯特合稱漠西四部，喺天山以北、阿爾泰山以南、巴爾喀什湖以東以南遊牧，其中土爾扈特部喺塔城一帶。
漠西蒙古又有音譯名，元明清三代文獻譯名唔同，有厄魯特（清）、衛拉特（清）、瓦剌（明）、斡亦剌惕（元），斯拉夫蒙文係Ойрад、拉丁寫法係Oirad。蒙古族有兩個來源：「草原百姓」（斡亦剌惕）「林中百姓」（不里牙惕）。佢哋嘅前史追到八九世紀嘅九姓韃靼，而先祖則係王汗率領嘅克烈部。克烈喺元代文獻作「客列亦惕」，意思係「包圍」「警衞」，而王汗家族又真係有人做過成吉思汗嘅護衛，而土爾扈特啲土話入面，「護衛軍」就叫土爾扈特，而家有考據認，克烈部喺12世紀時喺蒙古高原北部遊牧，王汗作為成吉思汗嘅契爺保護過佢，後來成吉思汗擊敗克烈部，於是部族四散，有部分西遷，改名爲土爾扈特部。
關於族名，又有遞種講法。據《土爾扈特王統記》，喺土爾扈特第五任領主奇旺嘅時代，奇旺話「去瓦剌嘅土地，去睇下啲牧地、汗王、領主哋」，派遣圖蘇率領六個人去瓦剌之地。佢哋到咗瓦剌後，瓦剌領袖脫歡太師接見佢哋，因爲佢哋身姿優美，脫歡太師驚歎話「你哋咁大隻嘅身體，真係優秀嘅國民呀」，因爲噉，後來稱呼做「土爾扈特」，意思係「身體大隻嘅人」。

西遷
17世紀以來，準噶爾部勢力擴張，當時準噶爾首領巴圖爾琿台吉取代和碩特首領地位，成為霸主，企圖吞併土爾扈特部，於是兩部衝突。土爾扈特部爭唔過，就走咗去額爾齊斯河上游，不過喺呢度佢哋又受沙俄威脅，於是17世紀30年代繼續西遷，去到烏拉爾河、伏爾加河一帶遊牧。
當時呢帶無人控制，同時水草幾好，佢哋就喺度建立自己嘅汗國。之所以噉，在於呢度曾經係欽察汗國核心，呢個汗國冧咗後，歸阿斯特拉罕汗國，16世紀50年代屬沙俄，因為長期戰亂，呢度原先嘅牧民走曬，俄國一時無人力來開發經營。之後俄國經歷20年混亂，1618年羅曼諾夫王朝先穩定到國家，而呢個王朝又長期集中對付西面強國波蘭，於是就無理到伏爾加河下游地方，於是土爾扈特部乘機入到去呢度立國。不過正因如此，沙俄聲稱係佢嘅屬國。
土爾扈特部西遷之後，重同漠西蒙古聯絡，重向大清進貢，派人入藏煎茶禮佛，清朝皇帝亦派使團去過佢度，1712年康熙派使團用兩年時間穿過西伯利亞去探佢哋。

東歸
土爾扈特汗國開國無耐，沙俄就注意到佢哋，於是企圖控制。沙俄靠武力逼佢哋屈服，攞咗汗王冊封權，插手貴族議事會，干涉汗國內政。同時嗌哥薩克人（東歐以俄羅斯人、烏克蘭人為主嘅遊牧民族）東遷，侵佔汗國牧地。當地人最憎在於沙俄想逼佢哋由喇嘛教改宗東正教。
1761年，渥巴錫登基，呢時沙俄係好戰女王耶卡謝蓮娜二世當位，爲咗爭港口同掠地，沙俄同土耳其係噉打仗，一方面沙俄盤削土爾扈特，另一方面喺度徵兵，幾年落來死咗過萬人。當地怨聲載道，因為啲後生死喺同自己無關嘅戰場，於是啲人想返中國。
準備之後，1771年初決意起義歸鄉，而呢時佢哋喺當地大約住咗過半世紀。原本想伏爾加河結冰先啟程，不料沙俄發覺佢哋計劃，於是提早起行。因為條河未結冰，伏爾加河西面一萬幾部眾東歸唔到，最終留喺當地，成為卡爾梅克人。
而東岸起行嘅人數有17萬人，合計3萬戶。佢哋走時帶走曬帶得嘅嘢，而帶唔走嘅牧村、宮帳燒曬，以表決心。
土爾扈特人走佬嘅消息好快傳到聖彼得堡，耶卡謝蓮娜二世即刻派哥薩克騎兵追堵，仲指示哈薩克人沿途狙擊。所以一路上佢哋身經百戰，死傷慘重，入咗哈薩克之後，畀哈薩克兵襲擊，其中一次激戰就折兵九千；今日哈薩克嘅奧琴峽谷係東歸必經之地，不過哥薩克人已經佔咗，佢哋就一面正面攻擊，另一支後面包抄來脫險。當佢哋穿過哈薩克，兜巴爾喀什湖南邊，入到戈壁沙漠，因為缺水草，死咗好多畜牲，於是食物唔夠，剩低嘅畜牲又有病，人食咗又得瘟疫。
遷徙咗半年之後佢哋先到咗新疆伊犁。據載，當初出發17萬人，「其至伊犁者，僅以半計」。
東歸之後，乾隆喺河北承德避暑山莊接見渥巴錫，親自寫咗《土爾扈特全部歸順記》同《優恤土爾扈特部眾記》，喺避暑山莊立碑。

而家
而家國內土爾扈特人大約有10萬，大部分喺新疆巴音郭楞蒙古自治州、伊犁哈薩克自治州，基本重係經營畜牧業。
當年留喺伏爾加河西岸嘅土爾扈特人，畀俄羅斯稱做卡爾梅克人，成立卡爾梅克共和國，而家係俄羅斯聯邦一部分。

相關
1993年佢哋東歸嘅古仔拍成電影《東歸英雄傳》，2008年又拍成同名電視劇。
土橋優貴

土橋優貴（1980年1月16號—）係日本足球員，踢後衞，曾經喺2001年為日本女子足球代表隊出場4次。
土橋宏由樹

土橋宏由樹（1977年11月27號—）係日本足球員，司職中場，效力過甲府風林，松本山雅，及長野帕塞羅。
土狗

土狗，又叫螻蛄，係直翅目其中一個科，下面有6個現存嘅屬。佢哋嘅外型同蟋蟀有幾分似。
土珠島

土珠島（越南文：Thổ Châu/Thổ Chu，吐珠／土珠／土硃）係越南土珠群島最大島，有13.95平方公里咁大，最高點167米。
土洛克

土洛克（英文：Thurrock）係英國一個單一行政區，屬於雅息士郡，人口約165,200。
叛國追凶

《叛國追凶》（Child 44）係一部2015年嘅懸疑驚悚電影，由Daniel Espinosa執導，改編Tom Rob Smith（中文：湯姆·羅伯·史密斯）嘅2008年英文同名小說《Child 44（中文：第44個孩子）》。主演係Tom Hardy、加利奧文、露美慧柏絲、祖爾堅納文。
叛艦梟雄

《叛艦梟雄》（英文：The Caine Mutiny）係一部1954年嘅美國電影，由愛華戴米杜克執導，堪富利保加、荷西法拉、雲尊信主演。故仔背景係第二次世界大戰一隻虛構嘅美國海軍艦艇。
受險價值

受險價值（value at risk，VaR）係金融相關分析上成日用嘅一隻統計數字。

概論
内文：金融風險
VaR 會反映指定一單投資同一段時期，一位投資者（投資者可以係個人以至成間公司）「最多可以唔見幾多錢」，籠統啲講即係話 VaR 反映緊位投資者承受住幾多嘅風險；正常嚟講，計 VaR 應該會得出好似以下噉嘅資訊－
「手上睇緊嗰件資產，有 3% 嘅 1 個月 2% VaR」
上面句嘢意思係話，喺嚟緊嗰 1 個月之內件資產有 3% 咁大嘅機率價值會跌 2% 咁多。抽象化啲嘅話
「手上睇緊嗰件資產，有 x% 嘅 [時段] y% VaR」
→ 呢句嘢意思等同「喺嚟緊 [時段] 咁耐嘅時間內，件資產有 x% 咁大嘅機率價值會跌 y% 咁多」。

計法
VaR 有多種計法，最簡單嗰隻係走去睇返件資產嘅過往紀錄，並且假設將來嘅走勢會同過往嘅相似（或者最少差異唔係太大），睇吓件嘢跌得最勁係跌幾多，同埋噉嘅跌勢有幾常發生。
奧利亞文

奧利亞文（粵拼：ou3 lei6 aa3 man4*2；奧利亞文：ଓଡ଼ିଆ，拉丁轉寫：Oḍiā），係印度奧里薩邦用嘅語言，有超過3,300萬人用。
奧凱航空

奧凱航空係中華人民共和國一間航空公司，2004年開張，總部設響天津。
奧列格

奧列格（укр.  Олег Віщий， ？－912年）係歷史上第二位有明確記載嘅東斯拉夫民族君主，同埋第一代基輔羅斯大公爵。
奧冬塞省

奧冬塞省（粵音：ou3 dung1 coi3 saang2，老撾文：ແຂວງອຸດົມໄຊ），係喺老撾嘅一個省，面積夾埋15,370平方公里，家陣約莫有307,622人喺呢度住緊。
奧列涅戈爾斯克

奧列涅戈爾斯克（英文：Olenegorsk，俄文：Оленего́рск，俄文嘅字面意思係「鹿」）係俄羅斯摩爾曼斯克州（英文：Murmansk Oblast）中部嘅一個城市，喺北極圈以北，港口城市摩爾曼斯克以南112公里（70英里）。2010年嘅時候，人口有23,072人，比2002年人口普查時嘅 25,166人同埋1989年蘇聯時期人口普查嘅35,584人都少咗  。

歷史
奧列涅戈爾斯克有個火車站，叫做奧萊尼亞 (英文：Olenya；俄文：Оле́нья) 火車站，呢個車站係喺1916年修建摩爾曼鐵路嘅時候啟用；當時喺鐵路嘅東面起咗車站設施同埋車站相關嘅小型定居點。喺上世紀30 年代，隨著奧萊尼亞成為通往西南大約 30 公里（19 英里）嘅城鎮蒙切戈爾斯克（英文：Monchegorsk ）嘅鐵路樞紐，奧萊尼亞嘅重要性喺當時提升咗。
1949年嘅時候，距離奧萊尼亞站喺以西幾公里嗰度嘅鐵礦石露天礦同埋礦石加工設施開始動工。同時，喺火車站同埋礦場之間、鐵路以西起咗一個最初叫做奧萊尼亞嘅企業城（註：企業城，英文叫 company town，係指一間大型企業嘅範圍內，擁有一個相似城鎮嘅功能，嗰度嘅所有商店、設施、住屋都係由企業管理，甚至擁有；典型例子就係富士康龍華廠區、富士康鄭州廠區）。喺1949年12月，嗰度升格成為工作定居點（俄文：рабочие посёлки；英文：work settlements）市鎮。
根據俄羅斯蘇維埃聯邦社會主義共和國最高蘇維埃主席團喺1957年3月27日嘅法令，奧萊尼亞工作區被授予地區管轄城鎮嘅地位，隸屬於蒙切戈爾斯克，並且改咗依家呢個名，奧列涅戈爾斯克（俄語：Оленего́рск）。不過，火車站保留咗舊名，仍舊叫奧萊尼亞。 到咗1981年8月10號，俄羅斯蘇維埃聯邦社會主義共和國最高蘇維埃主席團法令，將奧列涅戈爾斯克提升做州管轄城鎮；1981年8月26日俄羅斯蘇維埃聯邦社會主義共和國最高蘇維埃主席團決定將以前屬於蒙切戈爾斯克嘅幾個居住地轉移俾奧列涅戈爾斯克管轄。

行政同埋市鎮地位
喺俄羅斯政區嘅框架之內，當地同埋四個附近嘅農村地區一齊併入奧列涅戈爾斯克鎮，成為一個等同區（districts）嘅地位的行政單位。作為一個市政部門，奧列涅戈爾斯克鎮同埋佢管轄嘅區域俾政府合併成為奧列涅戈爾斯克城市區（Olenegorsk Urban Okrug）。

交通運輸
聖彼得堡-摩爾曼斯克鐵路（St. Petersburg–Murmansk railway）上嘅所有客運列車都會停靠奧列涅戈爾斯克。嗰個車站亦都係附近嘅蒙切戈爾斯克鎮（Monchegorsk，呢個鎮本身幾乎無火車客運服務）、奧萊尼亞空軍基地（Olenya airbase，又叫做維索基，Vysoky）、更偏遠嘅薩米人（Sami ）村莊洛沃澤羅（Lovozero）同埋洛沃澤爾斯基區（Lovozersky District）嘅採礦小鎮雷夫達（Revda ）提供服務。

經濟
呢個市鎮嘅經濟活動仍然以鐵礦石開採同埋加工做基礎，主要係將濃縮礦石運送到切列波維茨（Cherepovets）嘅謝韋爾鋼鐵公司（Severstal ）。
當地嘅軍事基地包括奧萊尼亞空軍基地（Olenya air base）同埋奧列涅戈爾斯克雷達站（Olenegorsk Radar Station）。
外國人

外國人喺法律上專指無嗰個國家嘅國籍嘅人。世界上有唔少國家都會有好多外國人，譬如美國。
外國代理人

外國代理人 (英文：Foreign agent)係一位身處喺一個國家而係為另一個國家嘅政府做嘢嘅人，一般都係喺官方嘅外交團隊以外。佢哋甚至可以係所在嘅國家嘅公民。
呢個字眼比較貶義，通常都會令人諗到關於一個外國政府嘅間諜行動。
有好多國家都有法律程序去處理外國代理人，不過各自都會唔一樣，而且處理方法未必好透明。有啲政府亦都會選擇性執行，嚟跟返自己嘅國家利益。
外匯儲備

外匯儲備（Foreign exchange reserves），係由一個國家／經濟體嘅中央銀行／金融管理機構機擁有嘅外國現金同資產，通常用美金嚟計。用嚟做國際收支平衡（BoP）、穩定匯率、保持金融市場嘅信心。
外匯期貨

外匯期貨（Currency future）顧名思義係指用期貨嘅方式買賣 forex，雙方講定買賣價，然後喺若干時間（例如 3 個月）之後交收。
外國人公墓

外國人公墓埋嘅多數係政府官員、商人同船員，包括美國首任駐華公使義華業。墓地長40米，闊30米，原先有237座墓，後嚟被人破壞得好交關。1998年重修之後，亦都得翻26座。墓分三排，上排9座，中排10座，下排7座；每排落差1.6米，深約莫10米。墓間距1.3到2米不等。除咗下排兩座墓橫排，剩低都豎排。

歷史
鴉片戰爭嗰時，長洲深井一帶水深港闊，逐漸發展成貿易口岸。清康熙廿四年（1685年），政府設立粵海關管理廣州口岸對外貿易，並指定喺長洲深井安葬番鬼。
外匙

外匙（foreign key）係關係數據庫上嘅一個概念，指條匙會連去第張表嘅主匙嗰度。舉個例說明，想像下圖嘅數據庫，要記埋每一個學生係由邊位導師（Tutor）主要負責教嘅，間學校嘅數據庫仲另外有張表係記住有關啲導師嘅數據嘅（下面冇擺出嚟睇），而每位導師都有個 5 個位嘅數字表示佢嘅導師號碼（導師號碼係導師數據嗰張表嘅主匙），而學生張表嘅 Tutor 就係用導師號碼嚟表示每個學生由邊位導師負責，例如阿 Jack 嘅導師係導師號碼 83026 嗰位，而嗰兩個讀化學嘅阿 John 咁啱由同一位導師負責。喺學生呢張表入面，Tutor 就係一條外匙。
吞拿魚屬

吞拿魚屬（學名：Thunnus），又叫鮪屬、金槍魚屬，係鯖科一個屬，亦即係狹義嘅吞拿魚，下有8個品種。
吟遊詩人

吟遊詩人（英文：Bard，可以借入粵語做粵拼：baat1）係源自蓋爾特人（現今蘇格蘭人、愛爾蘭人同威爾斯人嘅祖先）文化嘅一個概念。
吟遊詩人係一種專業，專門講故仔、作曲同埋紀錄口傳歷史呀噉。喺古時嘅英倫等地，有錢有地位嘅人成日都會請吟遊詩人做呢啲嘢嚟紀錄佢哋嘅事跡。
吞噬

吞噬作用分三步：1. 吞噬細胞表面嘅受體未黐埋去配體，未有吞噬作用。 2. 配體同受體黐埋咗之後，受體發生聚簇。 3. 吞噬作用畀人觸發，細粒嘅銀色固體畀吞噬細胞吞食。
吞噬（英文：phagocytosis，嚟自古希臘文φαγεῖν），係指吞噬細胞同埋原生動物通過細胞膜喺周圍環境將啲固體嘅嘢吸入自己到，跟住喺佢自己入面形成吞噬體（phagosome）嘅過程。呢個過程喺免疫系統嚟講好緊要，當有細菌入侵身體嗰陣，吞噬細胞會利用呢個過程去消化粒細菌。
吞拿魚

吞拿魚，魚一類，生喺海度，大陸會叫金槍魚，臺灣就叫鮪魚，澳門舊譯葡文亞冬魚（葡文：Atum）。生物上歸鯖科。廣義上吞拿魚包括5個屬15個物種，統稱吞拿魚族（Thunnini），狹義上只係包括吞拿魚屬8個物種。
吞拿魚肉赤色，煮熟淡紅。

食用
吞拿魚係食得嘅，可以生食做刺身、壽司，亦可以熟食。
吞金

吞金係一種中國古裝劇同經典小說入面有時會出現嘅一種自殺方法。

例子
喺《紅樓夢》入面，尤二姐面對王熙鳳嘅奸計折磨以及肚裏面BB冇咗嘅雙重打擊，最後絕望吞金自盡。
喺電視劇《延禧攻略》入面，喺富察府做婢女嘅青蓮（方楚彤飾演），因為被喜塔臘·爾晴（蘇青飾演）賣咗去做雞，不堪受辱吞金自殺。

吞金致死嘅可能性
黃金本身並無毒，吞金自殺嘅人多數都係吞咗黃金之後，黃金壓迫腸道，又排唔出體外，又消化唔到，搞到消化道阻塞，或者腸道破穿，最終被劇烈嘅疼痛慢慢折磨至死。
亦有說法話以前黃金冶煉技術唔純熟，所以黃金會有雜質，從而會帶毒性，引發敗血症。
吟誦

吟誦係舊時中國傳統教學方法，亦都係文人用嘅讀書方法，會根據格律、平仄去將詩詞歌賦有節奏咁讀出嚟。
吞拿魚包

吞拿魚包（英文：Tuna Bun）係香港式包，用吞拿魚碎做餡，大多數餅舖用嘅吞拿魚會用罐頭貨。
團派

團派，又叫「共青團派」，「共青幫」係指出身自中國共產主義青年團嘅幹部同中國共產黨領導階層。喺二十世紀八十年代改革開放時期，胡耀邦做中國共產黨中央委員會總書記嗰陣發跡，到胡錦濤做總書記嗰陣勢力大幅擴張。直到目前為止晉升到中共領導層嘅有胡耀邦、胡啟立、胡錦濤、胡春華、李克強、李源潮、令計劃、栗戰書、劉奇葆、汪洋、周強等。
團結護專業抗白色恐怖教育界集會

團結護專業抗白色恐怖教育界集會係2020年1月3號一次反逃犯條例修訂集會，喺中環愛丁堡廣場搞。呢次集會嘅主要對象係教育工作者，主題係抗議教育局製造白色恐怖。主辦單位估計有20,000人參加，警方就話高峰期有2,500人。
團隊建立

團隊建立（team building）係指對一個組織內部嘅成員一齊做一啲嘢嚟建立團隊內部嘅信任。
團隊

團隊（英文：team）係指一班（同屬一個組織嘅）人一齊做嘢嚟達到目的。
團藻

團藻（Volvox）係一嚿，有近千個細胞，由葉綠體組成嘅波形群組（colonies），住喺淡水度。
天業路公園

天業路公園（Tin Yip Road Park），香港公園之一，喺新界天水圍天業路，行政上歸元朗區。佔地兩萬五平方米，2014年起好，隔籬係天業路多用途沙灘球場，由康樂及文化事務署管。
天業路公園用咗2億3200萬港紙去起。
園內設施有公園、草地球場。以及十一人足球場、洗手間、更衣室、傷殘人士洗手間、育嬰間。公園開朝八晚十一。

設施
天業路公園設有區入面頭一個大型人造草地球場、緩步徑同階梯式園景休憩處。公園內種滿樹，用咗多種節能措施，包括太陽能路燈同熱水系統，同埋雨水循環系統灌溉園景。
入面嘅大型人造草地球場更係新界頭一個專為欖球而設計嘅場地，可用做十一人足球或者十五人欖球嘅練習或者比賽，重設有可容納220人嘅有蓋觀眾看台，同埋球證室、更衣室等輔助設施。人造草地球場每日朝早8點到夜晚11點開門。
天極星

天極星，出於史記天官書。約講及後世兩星官嘅星，兩官即北極、勾陳。係上古近天球北極嘅星官。漢以前帝星做太一，太一即係天極。
天極星，有時會成一粒星，實倩以天官書來講，一組星。
天極星、其一明者、太一常居也。旁三星三公、或曰子屬。後句四星、末大星正妃、餘三星後宮之屬也。
後世算命亦有借用太一、紫微、天極星等名。
天榮村

天榮村（日文：天栄村／てんえいむら Ten'ei mura */?）係日本福島縣岩瀨郡嘅一個村。
天榮站

天榮站係香港輕鐵嘅一個車站。代號500，屬於單程車票第4收費區，為天榮同埋周邊地區居民提供服務。

天水圍 - 天慈 - 天湖 - 銀座 - 天榮 - 翠湖 - 頌富- 天富 - 天逸注意：751P綫只係喺平日上晝同下晝繁忙時間提供服務，並喺公眾假期同埋學校假期停止服務。

歷史
於1995年啟用，係天水圍支綫第二期，啟用嗰陣叫做天水圍總站，係輕鐵720綫（往友愛）同埋721綫（往元朗）嘅總站，當時亦係天水圍預留區支線通車前天水圍唯一嘅總站。
當時並冇而家嘅1號月台，6號月台係落客用，而2至5號月台畀列車停泊上客。
2003年天水圍第三期支線、天水圍預留區支線同埋九廣西鐵（現稱西鐵綫）通車，為避免同轉車站天水圍站混淆，喺8月1日改名天榮站。
同時，而家嘅1號月台同另一條調頭路軌落成，畀北行方向嘅特別列車調頭，同2號月台同樣係專用月台。
4同5號月台其中兩個做705綫同751綫北行中途站月台。由於通車時設計問題，北行列車需要轉入該月台先至可以上落客，較為不便。
3號月台維持總站月台嘅角色，係761綫（而家嘅761P綫特別車）嘅總站月台。
6號月台則做南行月台，同時係761P綫落客月台。
天梯章

天梯章係伊斯蘭教典籍《可蘭經》入面嘅第70章（蘇拉）。
天業路

天業路（Tin Yip Road）係香港新界元朗區天水圍一條路，西接天葵路，東面係掘頭路，近住天業路公園。
天棚

天棚（音paang2），又叫天臺（音toi2），係指建築物最頂頭嘅部份，可以作為多用途空間，例如燒嘢食、晾衫、甚至天台屋、天台學校。
天榮中學

天榮中學（粵拼：tin1 wing4 zung1 hok6）係中國廣東省廣州市嘅一間全日制中學，喺天河區天榮路9號。呢間學校喺1995年成立。

校服色
天榮中學嘅校服
呢間學校嘅校服色係　　品種。
天榮中學嘅正門，喺2015年1月3號影。
好奇害死貓

《好奇害死貓》（簡化字：好奇害死猫）係中國大陸一驚悚電影，2006年上映，由張一白導演，胡軍、廖凡、劉嘉玲等演出。
好女孩

《好女孩》係由梁翹柏作曲、編曲同監製，范曉萱填詞，何超與海膽仔同埋范曉萱演唱。呢隻歌喺2014年10月21號以單曲形式由華納音樂發行。隻歌收錄喺《搖滾妹子》專輯入面。
好利威

好利威（Armada）係一隻香港賽馬馬匹，2001年喺紐西蘭出世，曾經喺2006-07馬季做咗香港最佳一哩馬。
好報

《好報》（英文：Good News）係香港一份停咗刊嘅免費報紙，由東方報業集團發行，喺2012年11月30號創刊，逢禮拜五出版，隨《太陽報》附送，亦喺香港各區免費派發。內容似八卦雜誌。
2016年3月7號，東方報業集團宣佈因為受到政府同其他組織打壓同中傷，《好報》喺3月11號開始停刊，即係3月4號已經係最尾一期。
好奇號

好奇號（英文：Curiosity）係美國太空總署嘅火星探測車，佢最主要用喺探索火星。佢成功喺2012年8月6日協調世界時05:17喺火星着陸。
好奇號嘅目標係探測嘅火星氣候同地質，睇吓基爾撞擊坑有冇曾經可以有適合生命嘅環境，探測火星嘅水，同研究有冇畀人類探索嘅可行性。
好市多

好市多（英文：Costco Wholesale Corporation）係全球第三大以及美國第一大連鎖會員制零售型、倉儲式量販店（英文：Warehouse club），亦係美國《財富》雜誌2017年評選嘅第36名。 1983年美國華盛頓州西雅圖市喺成立，最早起源喺1976年嘅Price Club公司。好市多喺全球十二個國家設有超過800家嘅分店，其中大部分都位於美國境內，加拿大就係最大國外市場。全球企業總部設喺華盛頓州伊瑟闊，並喺鄰近嘅西雅圖設有旗艦店。亞洲地區則會根據當地嘅習俗來，例如位於台灣嘅好市多就會喺農曆新年大年初一暫停營業同埋前一日除夕提前打烊。另外，美國機好市多喺元旦（新年）、復活節、陣亡將士紀念日、美國獨立日、勞動節、感恩節、聖誕節嘅節日都會暫停營業。
好奇

著名 19 世紀細菌學家佐治·納駝喺度用顯微鏡觀察件樣本，展示好奇心。
好奇（粵拼：hou3 kei4；拉丁文：cūriōsus）係指想要獲得資訊或者知識而起嘅一系列行為同情緒反應。好奇係一種心理狀態，可以當係情感嘅一種。

定義
隻貓好奇想知部洗衣機裏面有啲乜，仲捐埋個頭入部機度睇（探索行為）。
睇埋：情感同認知
喺心理學定義上，情感可以泛指啲同動機相關嘅身心狀態，每種情感都會對應某類特定嘅刺激，亦會對應某拃特定嘅身心變化，令個人有動機去做某啲行為。舉例說明，驚係種情感－
刺激：一隻動物會驚，通常係因為感知到啲危險嘢；
身心變化：隻動物驚，就會心跳加快同埋對眼擘到大一大；
動機行為：佢往往會有股強嘅動力想逃走，遠離令佢驚嘅刺激。
而响心理學上，好奇感係畀人噉描述嘅：
英文原文："... the impulse towards better cognition."
－粵文翻譯：（好奇係）嗰股（令人）趨向更優良認知嘅衝動。
英文原文："... a 'manipulatory motive' - that drives organisms to engage in puzzle-solving behavior that involved no tangible reward."
－粵文翻譯：（好奇係）一股操作性質嘅動力—會引導生物去作出唔會帶嚟咩具體犒賞嘅解謎行為。
英文原文："... a cognitive induced deprivation that arises from the perception of a gap in knowledge and understanding."
－粵文翻譯：（好奇係）一股受引起嘅認知缺乏感，源於感知到（自己）响知識同理解上有罅隙。
基於呢啲描述，好奇就可以噉想像:Sec. 2：
刺激：源於隻動物感知到啲認知上有刺激性嘅事物（睇下面）；
身心變化：一隻動物覺得好奇嗰陣，唔會好受壓，彷彿好似件事物係一樣犒賞噉；
動機行為：佢仲會有探索行為，會（例如）行埋引起佢好奇嗰件事物度，想睇清楚啲件事物。
心理學、神經科學同動物行為學等嘅領域都有對好奇感做研究，會想知（例如）一個人覺得好奇嗰陣，佢個腦裏面發生緊啲乜變化。而且人工智能（AI）領域嘅工作者，仲有嘗試教電腦展現出好似人同第啲動物噉嘅好奇行為:Sec. 3。

AI 研究
睇埋：強化學習同強人工智能
強化學習（RL）可以結合人工好奇嚟用：喺廿一世紀初，AI 最大嘅弱點係專化得滯，教一個 AI 幫手睇病，佢唔會識得（例如）做法律相關嘅判斷，但由現實經驗可知，人有能力學完一樣嘢走去學第樣；噉嘅其中一個重要原因係，人具有好奇心－喺手上資訊唔夠嗰陣，人往往會主動噉去搵新嘅資訊吸收；於是有 AI 研究者就提出咗「人工好奇」嘅概念，主張要用電腦模擬人類嘅好奇心，從而教到 AI 唔使吓吓都要由人類畀資訊佢，而係會曉自己搵資訊吸收。
對於人工好奇嘅概念，有人就舉咗個噉嘅例子：
想像家陣有個人喺一間超市裏面兜圈噉行，想搵菠菜；
喺每一步，個人都行經幾排貨架，呢啲貨架上面並冇菠菜；
如果個人係跟簡單 RL 行事嘅，佢會一路噉「周圍貨架冇菠菜，冇任何一個選項得到強化」，進入「永世都唔會離開個圈」嘅狀態；
但假如個人具有好奇心嘅能力，曉（例如）有動機想探索未行過嘅路線，隨機噉揀條圈以外嘅路線行－就有可能最後搵到菠菜，或者最少脫離「係噉兜圈」嘅狀態。
有研究者指，呢點就係缺乏好奇心嘅 AI 嘅問題所在－冇好奇心嘅智能體，一定要有人畀有用嘅資訊或者環境佢，先會有能力成長，但喺現實，人成日都會面對「周圍環境冇咩有用資訊」噉嘅情況，要自己去搵資訊；而好奇心正正就係能夠「令人自發噉去搵有用資訊」嘅嘢。要達致人工好奇，一段 RL 演算法起碼要有以下嘅嘢：
段演算法要有記憶能力，能夠記住過往嘅經驗；
段演算法要識得將「而家呢刻觀察到嘅嘢」攞去同記憶入面嘅片段對比；
 唔淨只取決於一個行動能唔能夠達到目的，仲要或多或少噉取決於「件行為帶嚟嘅觀察有幾新穎」（詳情可以睇返好奇感啲起因）。
... 呀噉。
大環道

大環道（Tai Wan Road）係香港九龍紅磡大環一條雙線雙行馬路，由馬頭圍道開始到佛光街天橋，1922年6月2號起好，原名「大灣道」，因當地原名係「大灣」，只係當地居民將「灣」變調讀成「環」。雖然係咁，要到八十幾年後嘅2006年3月3號，「大灣道」先至正式改名做「大環道」。
大環道原本係一條由馬頭圍道連接去戴亞街嘅連貫車路，主要係方便出入鶴園發電廠嘅人士，但係隨著80年代尾新嘅佛光街天橋落成，令大環道喺民樂街夾民裕街嘅轉角位到紅磡道嘅一段車路被劃作佛光街天橋嘅一部份，而嗰一段車路同通往馬頭圍道嘅大環道則被一行人路隔開，但係紅磡道至戴亞街嘅一段路，仍然被稱之為大環道。直至2005年12月23號，政府將接近海逸豪園同和黃公園嘅一段改名做「大環道東」。
大生銀行

大生銀行（英文：Tai Sang Bank，香港銀行號：061），係香港註冊持牌銀行，歷史可以追溯到1937年創行嘅大生銀號，1961年正式註冊成大生銀行。
大田區

大田區（大田区）係日本東京嘅其中一個區。
大環道遊樂場

大環道遊樂場，香港公園之一，遊樂場之一，喺紅磡大環道，英文叫Tai Wan Road Playground。行政上歸九龍城區。設施有籃球場。
大生商業大廈

大生商業大廈（Tai Sang Commercial Building）係香港島灣仔一幢商業大廈，以寫字樓為主，冇商場，只有街鋪。以前係大生地產持有投資物業，之後招標拍賣，嚮2010年拆咗，2011年係一個建築地盤。
大生商業大廈，以前入面有間警察博物館。
大生商業大廈地址嚮軒尼詩道24號，近電車路、循道衛理大廈、衛蘭軒酒店、熙信大廈、PCCW大廈、溫莎公爵大廈、皇后大道東晏頓街、同莊士敦道口蘭杜街之間。
2007年，太古地產以13.6億港元嚮大生地產手上買入大生商業大廈，同埋隔籬嘅唐樓群一齊重建成商業大廈軒尼詩道28號。
大環山公園

大環山公園，香港公園之一，遊樂場之一，喺環海道，英文叫Tai Wan Shan Park。行政上歸九龍城區，康樂及文化事務署管。設施有硬地球場、籃球場、投球場，以及七人足球場。
佢喺大環山游泳池北面，鄰近紅磡海逸豪園同黃埔花園。
大環山游泳池

大環山游泳池（英文：Tai Wan Shan Swimming Pool），係香港九龍九龍城區嘅一個公眾游泳池，喺紅磡大環環海街7號，由康樂及文化事務署管理。
吳權

吳權（898年—944年）係越南吳朝嘅君主，939年到944年在位。佢係吳朝嘅開國君主，又畀叫做吳先主。
佢係交州靜海節度使楊廷藝嘅女婿。937年，楊延藝畀牙將矯公羡害死，佢起兵將矯公羡殺咗。南漢嘅皇帝劉龑派個仔劉弘操去打佢，畀佢喺白藤江打敗。此後越南脫離咗大陸啲政權，開始咗獨立發展嘅歷史。
吳歌

吳歌，係吳地民歌民謠嘅統稱。吳歌係吳文化嘅重要部分。
吳欣諺

吳欣諺（英文：Yanis Ng Yan Yin；2003年10月24號—），係香港女藝人，曾經係ViuTV選秀節目《全民造星IV》96強參賽者之一。

簡歷
吳欣諺以前讀過聖士提反女子中學，依家讀緊大學。2021年考文憑試以7科39分成功入讀香港大學讀緊生物醫學學士，佢為咗追夢而想報名參加ViuTV《全民造星IV》，參賽號碼係94號，喺前哨戰比賽入面，以跳唱表演《明愛暗戀補習社》，但遇到勁敵91號許軼而失去晉級機會，當中評判許廷鏗因為初頭講過話會畀佢復活但最終反口而引起爭議，之後許廷鏗出嚟講嘢覺得呢啲嘢唔係佢可以控制得到，而晉級名額有限加入唔係個個都有機會，令到佢受到網絡輿論壓力。之後吳欣諺獲得機會喺兩間IG網店做模特兒賣衫。
吳正世

吳正世，係大韓民國嘅一個男藝人同埋演員。
吳歷

《吳歷》係記錄東吳歷史嘅史書，西晉人胡冲撰寫嘅，總共6卷，已失傳。
胡冲，汝南固始（今安徽臨泉）人，係胡綜個仔。先喺吳國做官，後來喺西晉，做到吳郡太守。
吳毅榮

吳毅榮，香港親中派政治人物。

政治立場同選舉經歷
佢係香港親中派嘅一員，喺2021年9月，佢成為香港特别行政區選舉委員會委員(新界分區委員會、地區撲滅罪行委員會及地區防火委員會委員代表)，當時佢申報職業係「何君堯立法會議員辦事處總監」。
佢支持所謂「愛國者治港」主張，以及北京2021年未經香港人同意強行修改選舉制度。另外佢亦主張香港人前往大灣區發展。
吳樂俊

吳樂俊，香港警務人員，因為曾經劉定成「猛男寫真」事件同埋喺香港逃犯條例爭議期間多次向公眾講述警察嘅工作得到公眾關注。

喺警隊內工作嘅經歷
佢曾經做過港島總區高級警司，期間多次就香港逃犯條例爭議嘅示威運動，向公眾講述警察嘅工作。佢曾經多次公開批評示威者，同埋解釋使用催淚彈、強行終止示威活動嘅原因。佢之後去咗做深水埗警區指揮官，2020年12月晉升做總警司。

劉定成「猛男寫真」事件
喺2012年5月，多個港台媒體報導，商人劉定成引誘咗包括吳樂俊在內嘅多個男性警務人員同明星拍下裸照。之後，佢承認自己曾經拍咗一啲唔著上衣，營造夏日氣氛嘅照片。亦因為呢次事件，喺香港逃犯條例爭議期間，有啲支持反修例嘅人會揶揄叫佢做「警鴨」。

武漢肺炎疫情嚴峻期間參與大型聚會
喺2022年，香港武漢肺炎疫情嚴峻，好多市民都受限聚令限制唔可以聚會，生活受到一定影響，不過喺1月，消防處被揭發知法犯法，喺尖沙嘴消防局大樓嘅會社內舉行百人聚餐午宴，其中包括吳樂俊在內，仲有消防處處長梁偉雄、建築署長何永賢、行政會議成員葉國謙、立法會議員楊永杰、深水埗民政事務專員黃昕然、九龍城民政事務專員蔡敏君，仲有警務處、民政署同埋食環署嘅高級官員都有出席，事件被人批評，話呢啲官員知法犯法。
天堂無門

《天堂無門》（粵拼：tin1 tong4 mou4 mun4，Saul fia）係套2015年上畫嘅匈牙利劇情片，主角係Géza Röhrig。呢套戲攞到第88屆奧斯卡金像獎最佳國際電影。
天堂

天堂，又叫天國，係指上天嘅地方，好多宗教都認為人咗死之後靈魂會去呢個地方。
天域戰士

《天域戰士》係套美國電影，喺2004年上畫。
天城路

天城路（英文：Tin Shing Road）係香港新界元朗區天水圍一條南北向嘅車路，由天福路交界去到天華路，長1.5公里。
天城莊路

天城莊路（粵拼：tin1 sing4 zong1 lou6）中國廣東廣州嘅東西走向馬路，喺白雲區竹料天城莊。西邊從廣從五、六路同安平路嘅交界開始，一直向東去到時代路。

名
呢條路因為喺天城莊而改成噉嘅名。

概要
全長1.5km，闊13米，雙向2車道。
屏夏路花園

屏夏路花園，香港公園之一，遊樂場之一，喺元朗廈村屏夏路羅屋村，英文叫Ping Ha Road Garden。行政上歸元朗區。設施有籃球場。
屏山

屏山（Ping Shan）係香港新界一個鄉，響正元朗西面。屏山最出名係聚星樓，香港政府亦都開咗條屏山文物徑。文物徑重有古井同鄧氏宗祠呢啲古蹟。
屏山西北面有天水圍，西便有廈村，西南面有洪水橋，東北係橫洲，東面係水邊圍，南便係唐人新村。
屏山雖然夾響元朗新市鎮同天水圍新市鎮中間，但都保得住鄉下風貌。屏山分做三圍六村，三圍係上璋圍、橋頭圍同埋灰沙圍，而六村係坑頭村、坑尾村、塘坊村、新村、洪屋村、新起村。

地理
屏山地勢平坦，但亦有幾座矮山圍住。屏山東面有條坑，係舊時呢處主要水源。

史
古時屏山係海側邊，所以有唔少漁民聚集響附近海面。不過去到20世紀中期，唔少人圍塘造田，加上沙泥沖積，屏山就離愈遠。
早期屏山無乜記載，直至到12世紀後期，住響岑田（家下錦田）嘅鄧氏有五大房人，分別係元英、元禧、元禎、元亮、元和。除咗元亮呢房，其他四房都周圍搵地起屋。而元禎呢房人，就揀咗屏山開村。
去到屏山鄧氏七世祖鄧彥通。1382年，即係洪武15年，佢俾當時大明皇帝朱元璋封做寧國府正堂。佢就響屏山起咗七層嘅聚星樓，不過座塔後尾俾雷劈淨三層。

交通
屏山中間有青山公路（屏山段），係呢區大馬路，東去元朗，南去屯門。而輕鐵就有幾個站響屏山，南面青山公路有屏山站同塘坊村站，東面屏廈路有坑尾村站，而北面輕鐵就同西鐵綫天水圍站匯合。
屎窟鬼

屎窟鬼係個鬧人用詞，通常解鍾意出陰招嘅人，有時所指同「搞屎棍」相若。視乎情境，亦可以等於「基佬」；形容佢哋用屎窟扑嘢。「窟」又會寫成「忽」或「胐」，有人會用「精」替代「鬼」
。

例子
阿旦就話邵子風唔止係是非鬼，仲係屎忽鬼。
你一日屎忽鬼你成世都係屎忽鬼，你睇你着條紅底橫白裡透紅，出嚟慶功啊？着咗尿布未啊？

變種
seafood ghost：「seafood」發音同「屎窟」近似，亦有人指代男同性戀者為「食seafood」。
屎萊姆

屎萊姆（英文：Edward Slime，1985年12月4號—），本名冼業鏗（英文：Edward Sin），係香港YouTuber，經營用電子遊戲做主題嘅個人YouTube頻道。
2020年屎萊姆畀網民指控暗中建立「屎家軍」，拉攏香港其他出名YouTuber同網絡紅人聯成一黨搞小圈子，企圖控制輿論，之後佢雖然發表澄清，但未能平息爭議。
屏山天水圍公共圖書館

屏山天水圍公共圖書館（英文：Ping Shan Tin Shui Wai Public Library）係香港新界元朗區嘅一間圖書館，屬康樂及文化事務署轄下香港公共圖書館系統管理嘅主要圖書館，樓面面積 6,100 平方米，係香港規模第二大嘅公共圖書館，僅次於總館香港中央圖書館，位於屏山聚星路１號屏山天水圍文化康樂大樓高座。喺2013年2月28號啟用，係香港第一間設有戶外閱讀環境嘅公共圖書館。圖書館主要為元朗區，以至成個新界西北區居民服務。

名
規劃同起嗰時曾經叫做「新天水圍公共圖書館」，之後依照康文署參照附近設施同附近道路名稱嘅場地命名指引，正式命名為上述嘅名。名包咗屏山同天水圍兩笪地方，同南丫島南段公共圖書館及南丫島北段公共圖書館同樣有十個中文字，係香港公共圖書館系統中名最長嘅圖書館之一，而英文名就係系統中最長，有三十一個羅馬字母。為咗方便稱呼，使用者通常嗌呢間圖書館做「屏山圖書館」或者「天水圍圖書館」，不過「天水圍圖書館」亦可指位處天澤邨嘅天水圍北公共圖書館。

歷史
1997年11月3號，臨時區域市政局轄下嘅元朗區委員會考慮到元朗區人口喺2006年將增加至59萬多人，而區內又只有一間喺壽富街元朗政府合署嘅元朗公共圖書館，故此元朗區委員會決定喺天水圍新市鎮起天水圍公共圖書館。但係圖書館遲遲未落成，故此需要興建臨時天水圍公共圖書館（即此圖書館），功能係喺天水圍公共圖書館落成前，為天水圍南居民提供服務。臨時圖書館於2001年10月12號開館。
根據2007年香港立法會文件表示，天水圍公共圖書館好受區內居民歡迎，平均每日外借圖書館資料為 4682 件。圖書館繁忙時間，平均每個鐘大約兩千到訪人次，每日有 12000 到訪人次。
2011年11月，香港政府新聞公報及報章《am730》聲稱該圖書館會於2012年年底啟用。圖書館嘅自修室在2012年11月19號首先投入服務，而喺2013年1月2號，時任康樂及文化事務署署長馮程淑儀簽署命令，宣布新圖書館（即呢間圖書館）自同年2月28號起投入服務，而位於嘉湖銀座的圖書館由同一日起唔再開放。天水圍公共圖書館嘅原址已改建成香港賽馬會投注站同太興餐廳。
該圖書館係為咗取代此前位於嘉湖銀座嘅天水圍公共圖書館而興建，該館雖用咗約十年，一直屬臨時性質。喺臨時區域市政局解散後，特區政府計劃喺天福路同屏廈路交界（近西鐵綫天水圍站）起新嘅圖書館同埋綜合大樓，樓面面積按新主要圖書館規格6,200平方米而建。最後喺2013年2月28號啟用。

設計
圖書館由建築署（溫灼均建築師）設計，參考咗屏山傳統建築風格，加埋石磚、木屏風同生銹鐵物料，建築師希望呢到達到「傳統與現代共融」嘅效果。棟樓全層都有花圃同綠化平台，玻璃幕牆可以將自然光線引到館入面，日頭慳翻七成電。圖書館環境保護設計攞到香港建築師學會頒授2011年年獎 —— 全年境內建築大獎。之後攞到2012年香港工程師學會卓越結構大獎（香港項目），無幾耐又攞埋 2014年亞洲最具影響力設計獎優異獎。

設施及館藏
圖書館七層樓，面積六千一百平方米。除咗有成人圖書館、兒童圖書館同參考圖書館之外，係一樓亦都有青少年圖書館，係全港第二間有青少年圖書館嘅公共圖書館。而三樓報刊閱覽部隔籬嘅小說天地，係專門擺唔同款小說嘅區域。而一樓學生自修室提供 228 個位。
圖書館開頭藏書約 270,000 本，依加多咗去到 330,000 本，有 15,000 件錄音資料同唯讀記憶光碟、參考館藏（包括香港特藏及地區特藏、一般參考圖書、字典及指南等）就有 30,000 本。除咗噉，館都有咖啡閣同綠化天台。

使用狀況
呢個館係成個元朗區最多人用嘅公共圖書館，每日平均到訪人數有三至四千人次，平均借出嘅資料數量係三至四千件。另外，呢個館亦係全港第一間喺夜晚舉辦活動嘅公共圖書館，有成七十個中學生2013年10月11喺通宵係圖書館入面做多項活動。

爭論
雖然呢個圖書館設計夠創新，攞到幾個建築獎，有啲人叫呢間圖書館係「香港最靚公共圖書館」。但係圖書館規則同香港所有嘅圖書館一樣，唔畀公眾進行影相同錄影。呢間圖書館對唔畀影相，拍片嘅管理比圖書館重更加嚴，康文署喺場內各層出入口、服務台、𨋢前、樓梯、兒童圖書館同埋自修室都貼咗「禁止拍攝」嘅告示，各層有派保安𥄫實。有網民話拎部電話出嚟，有啲影六樓綠化平台嘅外風景都俾保安阻止。而屏山原居民鄧達智就覺得，大樓設計夠特別，可以做旅遊景點，唔使完全唔畀公眾影相，結果康文署企硬唔會對圖書館嘅攝影規限做修改或者放寬。

開放時間
除非特別寫明，否則本文所有時間都係以UTC+8時間為準。
屏南

屏南係中國福建寧德一縣，面積1485平方公里，人口18萬。
屏南石澗

屏南石澗係香港九大石澗之一，嚮粉嶺鹿頸。水源由屏風山，流落南涌，所以得名。
屏山天水圍游泳池

屏山天水圍游泳池（英文：Ping Shan Tin Shui Wai Swimming Pool），係香港新界元朗區嘅一個公眾游泳池，喺屏山聚星路1號屏山天水圍文化康樂大樓低座地下，由康樂及文化事務署管理。
屏山天水圍體育館

屏山天水圍體育館，香港室內體育館之一，喺元朗屏山天水圍，聚星路一號，屏山天水圍文化康樂大樓低座一到三樓，英文叫Ping Shan Tin Shui Wai Sports Centre。行政上歸元朗區。設施有籃球場、排球場、羽毛球場、乒乓球檯、活動室、兒童遊戲室。
館二〇一二年二月一號開張，歸康樂及文化事務署管。

設施
館三樓有多用途主場，做到籃球場兩個、或排球場兩個，或羽毛球場八個，有七十觀眾席。而一、二樓有多用途活動室二間，而面積一間為一百八十二平方米，另一間為七十九平方米，有乒乓球室一間，面積一百一十二平方米的，以及兒童遊戲室一間，面積六十六平方米，以海洋世界為題，但不設健身室。
體育館四樓為戶外花園，但未有開放。
屎窟竉

屎窟竉（Yựtyựt：shỉfăt），俗稱屎眼，學名肛門，係指動物消化道嘅𡰪（duk），係屎嘅出口，佢嘅位置喺屎窟嘅入面。屎眼中間係個竉，由左同右兩邊屎窟肌肉夾住。

代名詞
後庭花，菊花，個比喻出自中國文學，作品有如《金瓶梅》：「西門慶對潘金蓮講『你達今日要和你干個後庭花，你肯不肯？』潘金蓮一聽，道『你個好沒廉恥的貨...』」。
天羅地網

天羅地網（英文：Gunmen）係1988年上映嘅動作警匪劇情港產片，由黃志強執導，徐克監製，梁家輝、鄭少秋、李子雄、鄭浩南、胡大為、徐錦江、吳家麗同李美鳳主演。
呢套戲喺1988年10月22號至11月7號上映嗰陣，總共收咗四百八十二萬幾港紙票房。
天羽良輔

天羽良輔（1983年9月19號—）係日本足球員，司職後衞，效力過德島漩渦，索尼仙台，讚岐卡馬達馬尼，及FC大阪。
天耀邨

天耀邨（英文：Tin Yiu Estate）係香港一個公共屋邨，喺新界元朗區天水圍南部，由天耀（一）邨同天耀（二）邨組成，項目重包括居屋天祐苑。因為天耀邨係天水圍第一個屋邨（1991年落成），所以天耀邨有5座中小學（方潤華小學將於2024年停辦 ）、社區中心同埋露天劇場。
天耀（二）邨

天耀（二）邨係香港嘅一條公共屋邨，喺新界天水圍天湖路2號，一共有6座樓，1993年入伙。
天聖

天聖係北宋皇帝趙禎嘅第一個年號，相當於公元1023年到1032年，前後總共10年。
天羅盜網

《天羅盜網》（The Italian Job）係套美國嘅動作電影、神秘片，喺2003年11月13號上畫。呢套戲片長111 分鐘，票房有176,070,171 美金。
天耀站

天耀站係香港輕鐵一站，代號445，屬於單程車票第4收費區，服務天耀邨周圍。屯馬綫天水圍站亦有出口連接呢個站。天耀站原本有輕鐵客務中心，但已經喺2007年8月5號停用。
天耀（一）邨

天耀（一）邨係香港嘅一條公共屋邨，喺新界天水圍天湖路2號，一共有6座樓，1992年入伙。
天聰

天聰係後金（大清）皇帝皇太極嘅第一個年號，相當於公元1627年到1636年，前後總共10年。
天仙子

天仙子（粵拼：tin1 sin1 zi2；學名：Hyoscyamus niger）係茄科天仙子屬嘅草本植物。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅籽一般做中藥材，有解痙鎮痛同安神定喘嘅功效。
天使之城

天使之城 (1999年電影)，香港影音使團製作嘅福音電影。
天使之城 (2012年電影)，美國電影短片。
洛杉磯，美國洛杉磯嘅別稱。
天作之盒

《天作之盒》（英文：The Miracle Box）係一部2004年拍攝嘅香港基督教福音電影，以2003年香港嘅SARS疫症、張國榮自殺同埋梅艷芳去世為主題，講述喺前線對抗SARS疫症而殉職嘅謝婉雯醫生同埋佢丈夫劉俊興（現實人物：陳偉興）嘅愛情故事。電影由影音使團製作，關信輝導演，謝君豪同埋蔡少芬主演，2004年4月8號喺香港上映。雖然係宗教題材嘅福音電影，但因當時香港仍處於SARS同埋禽流感陰影，仍吸引唔少人觀賞。

主題曲同插曲
天作之盒嘅主題曲係〈愛是不保留〉，由林志美主唱。插曲《彩虹下的約定》，係台灣讚美之泉嘅詩歌作品。
天份

天份（粵拼：nang4 lik6）係人順利完成某種活動嗰時，必有嘅個性心理特徵。任何活動都要求參與人士有一定嘅能力兼直接影響到活動嘅效率。

分類
天份可以分成4個方面：
一般能力
一般能力係喺好多基本活動入面表現出嘅能力，啱用喺比較大嘅活動範圍。
特殊能力
特殊能力係表現喺某啲專業活動入面嘅能力，啱用喺部分比較細嘅活動範圍。
基本能力
基本能力係部分單因素嘅能力，主要通過大腦某種功能完成嘅心理活動入面，表現出嘅能力。
綜合能力
綜合能力係由好多基本能力分工合作而完成嘅活動入面，表現出嘅能力。
天仁茶業

天仁茶業（英文：Ten Ren Tea）係一個國際茶品嘅舖頭，專賣加咗一啲味嘅凍熱嘢飲同茶產品，響1961年喺台灣由李瑞河開始搞。天仁茶業嘅牌子有天仁茗茶（英文：Ten Ren's Tea）同喫茶趣（英文：Chat For Tea）。天仁茶業依家喺台灣、香港、澳洲、日本、大馬同埋美國都有分店。
天佑沙皇

《天佑沙皇》（或者叫做《上帝保佑沙皇》，俄文：Боже, Царя храни!，拉丁轉寫：Božě, Carǎ hrani!）係俄羅斯帝國歷史上嘅第二首國歌。
商界（第二）功能界別

商界（第二）功能界別係香港立法會一個功能界別，選民嚟自香港中華總商會會員。
商湯

湯，又叫商湯、成湯、太乙、高祖乙、啺（音唐）、商武王、成唐、成，係商嘅建立者兼第一任商王。湯係商族人阿頭，見到天下共主桀將夏管治到民不聊生，就想取代佢嘅共主地位，最終響鳴條之戰打敗桀，夏亡國，商朝建立。

生平
湯係主癸個仔。
湯原本係商族阿頭，係桀嘅下屬。湯同有莘氏人結婚之後，開始用有才嘅伊尹同仲虺做丞相，勵精圖治，令到商逐漸變勁。湯一心諗住K.O.夏，佢以亳做首都，派伊尹入夏攞料做奸細。養精蓄銳幾年之後，響亳起兵，對夏宣戰。湯先攻擊夏嘅諸侯國，令到夏冇嗮援軍，最終響鳴條之戰慘敗，夏亡國。湯做咗天下共主，建立商朝。
湯過身之後，由於太子太丁未等到繼位就過身，於是就由太丁細佬外丙繼位做商王。
商界（第三）功能界別

商界（第三）功能界別，係香港立法會一個功能界別，選民嚟自香港中國企業協會會員。
商界（第一）功能界別

商界（第一）功能界別，係香港立法會一個功能界別，選民嚟自香港總商會會員。
商睇

《商睇》（Business X Change）係香港電視娛樂製作嘅真人騷節目，由徐蒨寧（阿姨）、葉振弘（Marco@P1X3L）、馬騮搣（MonkeyMit）主持，2022年2月7號到2月25號逢禮拜一到五22:30—23:00喺ViuTV播。節目會搵兩個唔同行業嘅人crossover做生意。

軼事
頭一個單元嘅主角係藝人米露迪同一位叫Jacky嘅的士司機，皆因呢位的士司機嘅外貌同另一位都係叫Jacky嘅特約演員李健（綽號「宿便Jacky」或者「便秘Jacky」）幾似樣，令唔少網民一度誤以為佢就係李健，而根據片尾，的士司機全名係叫黃志全。
商水

商水係中國河南周口一個縣，總面積1325平方公里，人口126萬。
商河

商河係中國山東濟南一個縣，總面積1163平方公里，人口59萬。
商用建築

商用建築（commercial building）係指起嚟創造利潤嘅建築物，例如係起嚟做舖頭或者租俾人用。
小行星209

小行星209（209 Dido），係太陽系小行星帶嘅一粒小行星，喺1879年10月22號發現。
小行星213

小行星213（213 Lilaea），係太陽系小行星帶嘅一粒小行星，喺1880年2月16號發現。
小行星214

小行星214（214 Aschera），係太陽系小行星帶嘅一粒小行星，喺1880年2月29號發現。
小行星215

小行星215（215 Oenone），係太陽系小行星帶嘅一粒小行星，喺1880年4月7號發現。
小行星219

小行星219（219 Thusnelda），係太陽系小行星帶嘅一粒小行星，喺1880年9月30號發現。
小行星208

小行星208（208 Lacrimosa），係太陽系小行星帶嘅一粒小行星，喺1879年10月21號發現。
小行星210

小行星210（210 Isabella），係太陽系小行星帶嘅一粒小行星，喺1879年11月12號發現。
小行星212

小行星212（212 Medea），係太陽系小行星帶嘅一粒小行星，喺1880年2月6號發現。
小行星218

小行星218（218 Bianca），係太陽系小行星帶嘅一粒小行星，喺1880年9月4號發現。
小行星211

小行星211（211 Isolda），係太陽系小行星帶嘅一粒小行星，喺1879年12月10號發現。
安來直街

安來直街（粵拼：on1 loi4 zik6 gaai1）係中國廣東廣州一條內街，喺黃埔區深井。

名
條街因為舊時有安來市而改成噉嘅名。

概況
全長大概400米，闊大概廿幾米；街市路面闊大概5米。
安信信貸

安信信貸有限公司，簡稱安信信貸（英文：PrimeCredit Limited），1977年泰國華僑卜峰集團謝國民家族成立嘅一家財務公司，主要業務在香港和中國大陸經營信貸業務，而家係中國國務院轄下中旅金融控股旗下嘅全資公司。

歷史
1990年代，安信信貸有限公司被馬來西亞成功集團（英文：Berjaya Group）收購，2004年6月，渣打集團以9.8億港元對其全面收購。呢次係自從收購大通零售銀行業務後，再喺香港開拓財務管理。
2014年10月，澳大利亞專業抵押貸款公司Pepper Group，以5億至7億美元，收購該公司全數股權，其次渣打出售該公司業務，獲利54億港元。
2014年12月16號，中旅金融控股、澳洲金融機構Pepper Australia同埋美資對衝基金York資本合組財團收購安信信貸同埋深圳安信小額貸款公司，但未有公佈作價。呢項收購喺2015年5月6號完成。交易完成後，收購財團只係無抵押嘅消費金融業務同埋深圳安信小額貸款公司，至於住宅按揭資產就以60億元賣畀東亞銀行。
2017年8月12日，Pepper Australia同意接受美國私人股本巨頭KKR以6.57億澳元（合5.18億美元）現金嘅收購要約。
2021年4月，中旅金融控股收購安信信貸所有股權。
安倍晉三槍擊案

安倍晉三槍擊案係一單發生喺令和4年（2022年）7月8號嘅刺殺、槍擊案件。日本當地時間上晝11點30分左右，前內閣總理大臣、時任眾議院議員安倍晉三喺奈良縣奈良市近畿日本鐵道大和西大寺站（日文：大和西大寺駅）附近為第26屆日本參議院議員通常選舉（日文：第26回参議院議員通常選挙）候選人演講途中畀槍手喺背後開槍，中槍倒地，胸部、頸部中彈，喺當日17點03分宣告不治，享年67歲。
安倍晉三正喺度為即將舉行嘅第26屆日本參議院議員通常選舉發表演講嗰時，據奈良警方表示佢畀兇手攞一把土製槍械喺背後向心臟射咗兩槍。安倍晉三因胸部受傷即刻畀人送去當地奈良縣立醫科大學（日文：奈良県立医科大学）附屬醫院搶救。
兇手當場畀警方捉到。佢係41歲嘅奈良市男人山上徹也，佢曾經喺日本海上自衛隊（日文：海上自衛隊）服役，原本以殺人未遂罪名拉佢，安倍不治後改以謀殺罪送去奈良地方檢察廳。為應對呢件事，日本政府喺首相官邸（日文：内閣総理大臣官邸）危機管理中心（日文：内閣総理大臣官邸#危機管理センター）設立咗辦公室。日本警察廳（日文：警察庁）都設立咗以警備局長為首嘅緊急對策中心。內閣總理大臣岸田文雄取消對山形縣訪問返去首相官邸。

參考資料
安倍晉三槍擊案係日本楔位文，重未完成，麻煩你幫手補充內容。
安倍圭子

安倍圭子（片假名：あべ けいこ，羅馬字：Keiko Abe，1937年4月18號—）係日本嘅馬林巴琴（Marimba）演奏家同作曲家。
安來寧

安來寧（粵拼：on1 loi4 ning4），係中國男歌手、詞曲作家。佢喺上海外國語大學畢業。
安倍晉三

安倍晉三（日文：安倍 晋三／あべ しんぞう Abe Shinzō，1954年9月21號—2022年7月8號 ），日本政治人，曾經做過兩次內閣總理大臣，佢係日本戰後以嚟最後生同埋第一個喺戰後出世嘅日本首相，亦係日本憲政史上在任時間最長嘅首相。喺佢在任日本首相期間，內政上通過安倍經濟學（日文：アベノミクス），大膽實行量化寬鬆政策，成功令日本走出自泡沫爆破（日文：バブル崩壊）以嚟長達幾十年經濟衰退嘅局面，外交上則提出「印太地區（日文：Free and Open Indo-Pacific）」概念，提倡建立自由開放嘅印太地區，同時主張修改《日本國憲法第九條》，解禁集體自衞權，積極同美國等盟友合作，支持台灣參與國際舞台，對抗中國共產黨對印太地區嘅滲透同侵略。

仕途
1982年11月，擔任阿爸安倍晉太郎，當時嘅日本外務大臣即係嘅秘書官，自此進入政壇。喺政壇發展上，得到日本前首相福田赳夫同竹下登嘅大力提攜。
1993年7月，當選日本眾議院議員。
2000年7月，出任第二次森喜朗改組內閣嘅官房副長官。
2001年4月，續任第一次小泉純一郎內閣嘅官房副長官。
2002年9月，續任第一次小泉內閣（第一次改組內閣）嘅官房副長官。
2003年9月，小泉連任黨總裁後，接任日本自民黨幹事長。係自民黨大平正芳（日文：大平正芳）時代以後、二十三年以來第一位同派系幹事長。
2004年9月，由於日本自民黨喺參議院選舉以一席之差輸畀日本民主黨，故此辭去幹事長職，俾小泉降職做自民黨幹事長代理同黨改革推進本部長。
2005年10月31號，就任第三次小泉改組內閣嘅官房長官。
2006年9月20號，當選第21屆自民黨總裁。
2006年9月26號，就任第90屆內閣總理大臣。
2007年7月29號，日本自民黨喺參議院選舉大敗，第一次失去最大黨地位。
2007年9月12號，因潰瘍性大腸炎，宣佈辭去日本首相。
2007年9月26號，辭去首相，只有一年嘅第一次安倍內閣總辭，福田康夫組閣。
2012年9月26號，當選第25屆自民黨總裁。
2012年12月16號，日本自民黨喺參議院選舉大勝，重回失落3年嘅執政地位。
2012年12月26號，就任第96屆內閣總理大臣。
2013年7月21號，日本自民黨喺參議院選舉大勝。
2013年12月26號，以首相身分參拜靖國神社，中國、韓國同美國都有表示失望或者憤怒。
2019年4月30號，天皇明仁讓位畀皇太子德仁，成為第一位經歷天皇生前退位嘅首相。
2019年11月20號，超越桂太郎（2886日），打破在任首相總日數紀錄。
2020年8月24號，超越佐藤榮作（2798日），打破連續在任首相日數紀錄。
2020年8月28號，因潰瘍性大腸炎惡化，宣佈辭去首相職位。
2020年9月16號，率領內閣總辭，由菅義偉接任首相職位。之後淨係留任眾議院議員。

遇刺身亡
内文：安倍晉三槍擊案
2022年7月8號上晝，喺奈良市街頭演講期間被槍擊，同日下晝身亡，終年67歲。

家族
安倍晉三家族世代都係搞政治，外公岸信介、叔公佐藤榮作都係首相，係出名嘅「一門三首相」。
太爺安倍彪助（第一代山口縣議員）
阿爺安倍寬（日文：安倍寛）（前眾議院議員）
老豆安倍晉太郎（前眾議院議員）
親細佬岸信夫（日文：岸信夫）（眾議院議員）
外公岸信介（前首相）
叔公佐藤榮作（前首相）
堂叔佐藤信二（日文：佐藤信二）（前眾議院議員）

屋企
安倍晉三1987年同安倍昭惠（日文：安倍昭恵）結婚，佢哋冇仔女。
小行星304

小行星304（304 Olga），係太陽系小行星帶嘅一粒小行星，喺1891年2月14號發現。
小行星306

小行星306（306 Unitas），係太陽系小行星帶嘅一粒小行星，喺1891年3月1號發現。
小行星298

小行星298（298 Baptistina），係太陽系小行星帶嘅一粒小行星，喺1890年9月9號發現。
小行星299

小行星299（299 Thora），係太陽系小行星帶嘅一粒小行星，喺1890年10月6號發現。
小行星301

小行星301（301 Bavaria），係太陽系小行星帶嘅一粒小行星，喺1890年11月16號發現。
小行星303

小行星303（303 Josephina），係太陽系小行星帶嘅一粒小行星，喺1891年2月12號發現。
小行星300

小行星300（300 Geraldina），係太陽系小行星帶嘅一粒小行星，喺1890年10月3號發現。
小行星302

小行星302（302 Clarissa），係太陽系小行星帶嘅一粒小行星，喺1890年11月14號發現。
小行星305

小行星305（305 Gordonia），係太陽系小行星帶嘅一粒小行星，喺1891年2月16號發現。
小行星307

小行星307（307 Nike），係太陽系小行星帶嘅一粒小行星，喺1891年3月5號發現。